Hitman - Codename 47
Prøv dine evner som lejemorder i Hitman – Codename 47. Her bliver du ikke arbejdsløs, før du tager livet af din arbejdsgiver. 

Fra spillets hovedmenu vælger du "Start game", herefter bliver du briefet om den aktuelle mission, hvor du skal dræbe en gangsterleder og politichefen. Klik på knappen med den knækkede pil for at komme videre til næste skærm, hvor du ser et billede af dit offer, politichefen. Den næste skærm viser et kort over Chinatown, hvor opgaven skal udføres, og på sidste skærm, før spillet starter, kan du vælge det udstyr, du ønsker at have med på missionen. Styringen af Hitman foregår ved en kombination af mus og tastatur. 

Du kan udskrive et ark over de taster, der bruges i spillet. Det kan være praktisk at have liggende ved siden af computeren. Klik på knappen "Start", gå herefter til menuen "Programmer/EIDOS Interactive/IO Interactive/Hitman – Codename47 Demonstration version 2/Manuals". Der er to forskellige dokumenter, afhængigt af, hvilke taster du har valgt at styre med under hovedmenuens punkt "Options", hvor du også kan ændre spillets indstillinger for lyd og grafik. 

Hitman er snigmorder, du skal altså ikke bare kaste dig over dine ofre. Handl med snilde og omtanke, hvis du ønsker at overleve missionen. Hitman afbrydes ved at taste Esc, vælge punktet "Exit to main menu" fra menuen, der fremkommer, og bekræfte med "Yes". Tilbage i hovedmenuen vælger du "Quit game" og bekræfter ved at klikke på "Yes" for helt at afslutte programmet.